Nariadenie Komisie (ES) č. 2200/2001
zo 17. októbra 2001
o predbežných povoleniach doplnkových látok v krmivách
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o doplnkových látkach v krmivách [1], naposledy zmenenú a doplnenú Európskym parlamentom a nariadením Komisie č. 2001/46/ES [2] a najmä na články 3, 9e a 9i,
keďže:
(1) Články 9e, ods. 1, a 9i, ods. 1, smernice ustanovujú, že predbežné povolenie novej doplnkovej látky alebo nového použitia doplnkovej látky môže byť udelené na určité obdobie.
(2) Článok 4 smernice ustanovuje postup pre takéto povolenie.
(3) Súčasné predbežné povolenia mnohých doplnkových látok vypršia 30. septembra 2001 a je vhodné predĺžiť obdobie platnosti týchto povolení na maximum v súlade so smernicou 70/524/EHS, to znamená na štyri roky od počiatočného predbežného povolenia v prípade látok predbežne povolených podľa článku 9e, ods. 1, smernice 70/524/EHS, a na päť rokov v prípade látok zahrnutých v prílohe II k smernici 70/524/EHS do 1. apríla 1998.
(4) Predbežné povolenia v súlade s týmto nariadením sú udelené na určité obdobie, ale bez toho, aby to malo dopad na možnosť kedykoľvek ich odňať v súlade s článkami 9m a 11 smernice.
(5) Ďalej, povolenia pre použitie antibiotík ako doplnkových látok do krmív sú v súčasnosti posudzované vo svetle závažných znepokojení spojených s možným vplyvom použitia antibiotík ako doplnkových látok do krmív na účinnosť antibiotík pre terapeutické použitie u ľudí, znepokojenie odrážajúce sa v skutočnosti, že Švédske kráľovstvo zakázalo na svojom území používanie všetkých antibiotík ako doplnkových látok do krmív, na základe článku 11 smernice, a vo svetle stanovísk prijatých 28. mája 1999 a 10. a 11. mája 2001 Vedeckým riadiacim výborom pre antimikrobiálnu rezistenciu.
(6) Predĺženie obdobia platnosti predbežných povolení sa musí posudzovať ako výhradne administratívne opatrenie, ktoré neobsahuje žiadne nové hodnotenie príslušných doplnkových látok.
(7) Z dôvodu zrozumiteľnosti a jasnosti sú všetky predbežné povolenia doplnkových látok do krmív, ktorých účinnosť nemôže presiahnuť štyri alebo päť rokov, zjednotené v tomto nariadení.
(8) Toto nariadenie Komisie nahrádza nariadenie Komisie (ES) č. 2697/2000 z 27. novembra 2000 o predbežných povoleniach doplnkových látok do krmív [3]; preto je potrebné zrušiť nariadenie (ES) č. 2697/2000.
(9) Predbežné povolenia pre väčšinu doplnkových látok do krmív vypršia 30. septembra 2001; preto je potrebné, aby toto nariadenie platilo od 1. októbra 2001.
(10) Opatrenia ustanovené v tomto nariadení sú v súlade so stanoviskom Stáleho výboru pre krmivá,
PRIJALA TOTO NARIADENIE:
Článok 1
Doplnkové látky do krmív uvedené v prílohe k tomuto nariadeniu sú predbežne povolené v súlade so smernicou 70/524/EHS v súlade s podmienkami ustanovenými v tejto prílohe.
Nariadenie (ES) č. 2697/2000 sa týmto ruší.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Bude sa uplatňovať od 1. októbra 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 17. októbra 2001